ທ່ານນາຍົກລັດຖະມົນຕີຫວຽດນາມ ຫງວຽນຊວັນຝຸກ ແລະທ່ານນາຍົກລັດຖະມົນຕີສິງກະໂປ ລີ ຊຽນລຸງ
ວກ.ອອນໄລ - ໃນລະຫວ່າງວັນທີ 25-28 ເມສາ 2018, ທ່ານນາຍົກລັດຖະມົນຕີຫວຽດນາມ ຫງວຽນຊວັນຝຸກ ແລະພັນລະຍາ ພ້ອມຄະນະຜູ້ແທນຂັ້ນສູງຂອງຫວຽດນາມ ໄດ້ດຳເນີນການຢ້ຽມຢາມປະເທດສິງກະໂປຢ່າງເປັນທາງການ ແລະເຂົ້າຮ່ວມກອງປະຊຸມສຸດຂອດ ອາຊຽນ ຄັ້ງທີ 32 ຕາມຄຳເຊີນຂອງທ່ານນາຍົກລັດຖະມົນຕີສິງກະໂປ ລີ ຊຽນລຸງ.
ທ່ານນາຍົກລັດຖະມົນຕີຫວຽດນາມ ຫງວຽນຊວັນຝຸກ ໄດ້ປະຕິບັດໂຄງການດຳເນີນງານທີ່ສຳຄັນດ້ວຍການເຄື່ອນໄຫວຫຼາຍຮູບຫຼາຍແບບ, ທັງສອງຝ່າຍແລະຫຼາຍຝ່າຍ.
ໃນການຢ້ຽມຢາມປະເທດສິງກະໂປຢ່າງເປັນທາງການ, ນາຍົກລັດຖະມົນຕີ ຫງວຽນຊວັນຝຸກ ໄດ້ຢ້ຽມຄຳນັບປະທານາທິບໍດີສິງຫະໂປ ຮາລີມະ ຢາກົບ, ພົບປະເຈລະຈາກັບນາຍົກລັດຖະມົນຕີສິງກະໂປ ລີ ຊຽນລຸງ, ຢ້ຽມຢາມອົງການເຕັກໂນໂລຊີລັດຖະບານສິງກະໂປ - ຊຶ່ງເປັນອົງການຮັບຜິດຊອບການຜັນຂະຫຍາຍ ຍຸດທະສາດການສ້າງຊາດແຫ່ງອັດສະລິຍະ ແລະ ລັດຖະບານປະຢຸກໃຊ້ດິຈິຕອນ ຂອງສິງກະໂປ; ວາງດອກໄມ້ທີ່ອະນຸສາວະລີລຸງໂຮ່ ແລະ ຢ້ຽມຊົມຫໍພິພິທະພັນອາລະຍະທຳອາຊີ; ພົບປະ ສົນທະນາກັບບັນດາກຸ່ມບໍລະສັດໃຫຍ່ຂອງສິງກະໂປ ທີ່ໄດ້ ພວມ ແລະຈະເຄື່ອນໄຫວລົງທຶນຢູ່ຫວຽດນາມ; ພົບປະກັບນັກວິທະຍາສາດ ນັກຮຽນຮູ້ສິງກະໂປເພື່ອຮັບຟັງການແນະນຳ ກ່ຽວກັບບົດຮຽນໃນການປະຢຸກໃຊ້ເຕັກໂນໂລຊີ 4.0 ເຂົ້າໃນການກໍ່ສ້າງລັດຖະບານສ້າງສັນ; ຢ້ຽມຊົມລະບົບທ່າກຳປັ່ນທະເລ ແລະໂລຈິສຕິກສ ຊັ້ນນຳຂອງສິງກະໂປ; ເຂົ້າຮ່ວມເວທີປາໄສການທຸລະກິດ ຫວຽດນາມ-ສິງກະໂປ; ຢ້ຽມຢາມແລະໂອ້ລົມກັນນັກຮຽນນັກສຶກສາ ຄູອາຈານປະຈຳທີ່ມະຫາວິທະຍາໄລການຈັດການຄຸ້ມຄອງຂອງສິງກະໂປ (SMU).
ການນຳຂອງສິງຫະໂປສະແດງຄວາມດີໃຈ ທີ່ໄດ້ຕ້ອນຮັບທ່ານນາຍົກລັດຖະມົນຕີ ຫງວຽນຊວັນຝຸກ ມາຢາມປະເທດສິງກະໂປຢ່າງເປັນທາງການ, ເນັ້ນໜັກການຢ້ຽມຢາມເປັນຂີດໝາຍທີ່ສຳຄັນ ໃນການສະເຫຼີມສະຫຼອງ ການພົວພັນທາງການທູດລະຫວ່າງສອງປະເທດ ຄົບຮອບ 45 ປີ ແລະ ການສ້າງຕັ້ງການພົວພັນຄູ່ຮ່ວມມືຍຸດທະສາດ ຫວຽດນາມ-ສິງກະໂປ ຄົບຮອບ 5 ປີ. ສອງຝ່າຍສະແດງຄວາມດີໃຈ ກ່ຽວກັບບາດກ້າວການພັດທະນາຢ່າງແຂງແຮງ ຂອງການພົວພັນ ຫວຽດນາມ-ສິງກະໂປ ໃນເວລາທີ່ຜ່ານມາ. ສິງກະໂປເປັນຄູ່ຮ່ວມມືທີ່ສຳຄັນໜຶ່ງໃນ 10 ຄູ່ຮ່ວມມືການຄ້າໃຫຍ່ທີ່ສຸດ ແລະເປັນຄູ່ຮ່ວມລົງທຶນໃຫຍ່ທີ່ສາມ ຂອງຫວຽດນາມ ດ້ວຍໂຄງການລົງທຶນຫຼາຍກວ່າ 2.000 ໂຄງການ, ທຶນຈົດທະບຽນ 43 ຕື້ໂດລາສະຫະລັດ, ເພີ່ມຂຶ້ນ 2 ເທື່ອນັບແຕ່ມື້ສ້າງຕັ້ງການພົວພັນຄູ່ຮ່ວມມືຍຸດທະສາດ.
ທ່ານນາຍົກລັດຖະມົນຕີ ຫງວຽນຊວັນຝຸກ ແລະ ທ່ານນາຍົກລັດຖະມົນຕີສິງກະໂປ ລີ ຊຽນລຸງ ໄດ້ແລກປ່ຽນກ່ຽວກັບບັນດາທິດທາງ ແລະມາດຕະການລະອຽດ ເພື່ອແນໃສ່ກຳເອົາໂອການການເຊື່ອມຕໍ່ເສດຖະກິດພາກພື້ນ ໂດຍສັນຍາຄູ່ຮ່ວມມືຮອບດ້ານແລະກ້າວໜ້າຂ້າມປາຊີຟິກ (CPTPP) ແລະການປະຕິວັດເຕັກໂນໂລຊີ 4.0 ນຳມາໃຫ້, ຂະຫຍາຍການຮ່ວມມືລະຫວ່າງສອງປະເທດຂຶ້ນສູ່ລະດັບໃໝ່, ນຳເອົາຜົນປະໂຫຍດຕົວຈິງມາໃຫ້ປະຊາຊົນ.
ສອງຝ່າຍເຫັນດີເປັນເອກະສັນຈະຮັກສາການພົວພັນທາງດ້ານການເມືອງທີ່ສະໜິດແໜ້ນ ແລະໄວ້ວາງໃຈກັນ ໂດຍຜ່ານການແລກປ່ຽນຄະນະຜູ້ແທນຂັ້ນສູງແລະຂັ້ນຕ່າງໆ ຢ່າງເປັນປະຈຳ; ຊຸກຍູ້ການຮ່ວມມືດ້ານການປ້ອງກັນປະເທດແລະປ້ອງກັນຄວາມສະຫງົບຍິ່ງກວ່າອີກ; ເອົາໃນໃສ່ເຖິງການຮ່ວມມືຕົວຈິງ ລະຫວ່າງກອງທັບເຮືອ, ກອງທັບອາກາດ, ການຊ່ວຍເຫຼືອກູ້ຊີບ-ກູ້ໄພ, ເຕັກໂນໂລຊີການປ້ອງກັນປະເທດ; ການຄົ້ນຄວ້າຍຸດທະສາດ ແລະການແລກປ່ຽນຂໍ້ມູນຂ່າວສານ; ປະສານງານເພື່ອແກ້ໄຂບັນຫາຄວາມປອດໄພທົ່ວໄປເຊັ່ນ ໂຈນສະລັດ, ການກໍ່ການຮ້າຍ…
ນາຍົກລັດຖະມົນຕີສອງທ່ານໄດ້ແບ່ງປັນຄວາມເຫັນວ່າ ການຮ່ວມມືລົງທຶນແລະການຄ້າແມ່ນເສົາຄ້ຳທີ່ສຳຄັນ ໃນການພົວພັນລະຫວ່າງສອງປະເທດ; ເຫັນດີເປັນເອກະສັນຈະຕັ້ງໜ້າຊຸກຍູ້ການເຊື່ອມຕໍ່ວິສາຫະກິດ; ຂຸດຄົ້ນເປັນຢ່າງດີຄວາມສາມາດບົ່ມຊ້ອນໃນການເຊື່ອມຕໍ່ການບິນ, ເພີ່ມຈຳນວນຜູ້ໂດຍສານ ແລະການຂົນສົ່ງສິນຄ້າ ລະຫວ່າງສອງປະເທດ ແລະ ກັບປະເທດອື່ນ; ກ້າວເຖິງການເປີດເສລີສັນຍາການບິນ. ຍູ້ແຮງການຮ່ວມມືທາງດ້ານການຄຸ້ມຄອງຕະຫຼາດການເງິນ, ຫຼັກຊັບ, ຊ່ວຍເຫຼືອໃຫ້ບໍລິສັດຫວຽດນາມລົງທະບຽນໃນຕະຫຼາດຫຼັກຊັບສິງກະໂປ. ທ່ານນາຍົກລັດຖະມົນຕີ ລີ ຊຽນລຸງ ໃຫ້ຄຳໝັ້ນສັນຍາວ່າ ສິງກະໂປຈະສືບຕໍ່ເພີ່ມການລົງທຶນເຂົ້າຫວຽດນາມ ແລະຢືນຢັນຈະເພີ່ມທຶນການສຶກສາໃຫ້ນັກຮຽນນັກສຶກສາຫວຽດນາມ.
ສອງຝ່າຍໄດ້ແບ່ງປັນວິໄສທັດ ແລະໝັ້ນໝາຍຈະເພີ່ມທະວີການຮ່ວມມືສອງຝ່າຍໃນບັນດາເວທີປາໄສສາກົນ, ພິເສດແມ່ນ ຍູ້ແຮງການຮ່ວມມືໃນຂອບອາຊຽນ, ເອເປກ, ສະຫະປະຊາຊາດ. ສອງຝ່າຍຢືນຢັນຄວາມສຳຄັນຂອງການຮັກສາສັນຕິພາບ ແລະສະຖຽນລະພາບຢູ່ໃນພາກພື້ນ, ຮັກສາເສລີພາບໃນການເດີນເຮືອແລະການບິນ ຢູ່ທະເລຕາເວັນອອກ, ຢືນຢັນຄວາມສະໜັບສະໜູນຕໍ່ການປະຕິບັດ ຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ຢ່າງຄົບຖ້ວນແລະມີປະສິດທິຜົນ, ແລະສ້າງປະມວນຂໍ້ກຳນົດຢູ່ທະເລຕາເວັນອອກທີ່ມີປະສິດທິຜົນແລະມີລັກສະນະບັງຄັບໃຊ້ (COC) ໃຫ້ສຳເລັດໂດຍໄວ. ເນື່ອງໃນໂອກາດນີ້, ນາຍົກລັດຖະມົນຕີສອງທ່ານໄດ້ຮັບຮອງຜ່ານຖະແຫຼງການຮ່ວມກ່ຽວກັບການຢ້ຽມຢາມ ແລະ ເປັນສັກຂີພິຍານໃນພິທີເຊັນເອກະສານການຮ່ວມມືຫຼາຍສະບັບ.
ໃນຂອບການຢ້ຽມຢາມ, ທ່ານນາຍົກລັດຖະມົນຕີໄດ້ມີການເຄື່ອນໄຫວສົ່ງເສີມການລົງທຶນ, ເຂົ້າຮ່ວມເວທີປາໄສການທຸລະກິດ ຫວຽດນາມ-ສິງກະໂປ ແລະ ເປັນສັກຂີພິຍານໃນພິທີເຊັນເອກະສານການຮ່ວມມືລະຫວ່າງສອງຝ່າຍ ເປັນຈຳນວນ 16 ສະບັບ; ພົບປະສົນທະນາ, ປຶກສາຫາລືກັບຫຼາຍກຸ່ມບໍລິສັດ, ວິສາຫະກິດໃຫຍ່ຂອງສິງກະໂປ. ທ່ານນາຍົກລັດຖະມົນຕີໄດ້ຢືນຢັນວ່າ ຫວຽດນາມກຳລັງລໍຖ້າຕ້ອນຮັບນັກລົງທຶນສິງກະໂປ ແລະສະແດງຄວາມຫວັງວ່າ ການຮ່ວມມືຂອງບັນດາຄູ່ຮ່ວມມືສິງກະໂປຈະນຳເອົາບົດຮຽນທີ່ດີກ່ຽວກັບການລິເລີ່ມທຸລະກິດຂອງສິງກະໂປ ມາໃຫ້ຫວຽດນາມ. ທ່ານນາຍົກລັດຖະມົນຕີເຊື່ອໝັ້ນວ່າ ຈະມີໂອກາດດີຕ່າງໆຫຼາຍຢ່າງທີ່ອຳນວຍໃຫ້ບັນດາວິສາຫະກິດຂອງສອງປະເທດລົງທຶນທຸລະກິດ ເພື່ອການພັດທະນາຮອບດ້ານຂອງສອງປະເທດ ແລະຂອງທົ່ວທັງພາກພື້ນ.
ທ່ານນາຍົກລັດຖະມົນຕີ ຫງວຽນຊວັນຝຸກ ໄດ້ໄປຢາມມະຫາວິທະຍາໄລການຈັດການຄຸ້ມຄອງຂອງສິງກະໂປ (SMU), ຢາມສວນກ້າການລິເລີ່ມທຸລະກິດຂອງ SMU ຊຶ່ງເປັນພື້ນຖານຊັ້ນນຳໃນການຊ່ວຍໜູນການລິເລີ່ມທຸລະກິດຢູ່ສິງກະໂປ ແລະ ພົບປະກັບນັກສຶກສາຫວຽດນາມທີ່ກຳລັງຮຽນຢູ່ສະຖາບັນນີ້. ທ່ານນາຍົກເນັ້ນວ່າ “ລັດຖະບານຫວຽດນາມກຳນົດວ່າ ໃນລະບົບນິເວດການປ່ຽນແປງໃໝ່ປະດິດສ້າງ ແລະ ການລິເລີ່ມທຸລະກິດແຫ່ງຊາດນັ້ນ ໂຮງຮຽນມະຫາວິທະຍາໄລຖືບົດບາດສຳຄັນ”. “ຂ້າພະເຈົ້າເຊື່ອໝັ້ນຢ່າງເຕັມທີ່ວ່າ ໃນວັນທີ່ບໍ່ໄກ, ຊາວໜຸ່ມຫຼາຍຄົນທີ່ກຳລັງນັ່ງຢູ່ທີ່ນີ້ຈະເປັນປະທານ, ຜູ້ອຳນວຍການໃຫຍ່ຂອງບັນດາບໍລິສັດຫວຽດນາມທີ່ດຳເນີນການທຸລະກິດໃນລະດັບພາກພື້ນ, ສາກົນ ລວມທັງສິງກະໂປ”, ທ່ານນາຍົກໂອ້ລົມກັບນັກສຶກສາ ແລະຫວັງວ່າພວກນ້ອງຈະເປັນຜູ້ນຳໜ້າໃນການກໍ່ສ້າງບໍລິສັດລິເລີ່ມທຸລະກິດຫວຽດນາມ ແລະຂອງທັງສິງກະໂປ, ກໍ່ສ້າງເຄື່ອງໝາຍການຄ້າຫວຽດຢູ່ບ່ອນເຮັດວຽກຕ່າງໆ.
ທ່ານນາຍົກລັດຖະມົນຕີຫວຽດນາມ ຫງວຽນຊວັນຝຸກ ໄດ້ເຂົ້າຮ່ວມກອງປະຊຸມສຸດຍອດ ອາຊຽນ ຄັ້ງທີ 32: ພາຍໃຕ້ຫົວຂໍ້ “ກໍ່ສ້າງ ອາຊຽນ ທີ່ເຂັ້ມແຂງ ແລະ ສ້າງສັນ”. ນີ້ແມ່ນກອງປະຊຸມສຸດຍອດຄັ້ງທຳອິດໃນປີເປັນປະທານອາຊຽນ 2018 ຂອງສິງກະໂປ. ການນຳຂອງບັນດາປະເທດສະມາຊິກໄດ້ເນັ້ນໜັກເຖິງຄວາມສຳຄັນຂອງຈິດໃຈສ້າງຄວາມເຂັ້ມແຂງດ້ວຍຕົນເອງ ແລະລັກສະນະສ້າງສັນຂອງອາຊຽນ ໂດຍໃຫ້ທັດສະນະວ່າ ນີ້ຈະເປັນບ່ອນອີງທີ່ໝັ້ນແກ່ນເພື່ອໃຫ້ ອາຊຽນ ສືບຕໍ່ກ້າວຂຶ້ນ ໃນສະພາບການທີ່ພາກພື້ນ ແລະສາກົນມີການຜັນປ່ຽນຢ່າງໄວວາ, ສັບສົນ ພ້ອມທັງບັນດາໂອກາດໃໝ່ຈາກການປະຕິວັດອຸດສາຫະກຳ 4.0.
ເພື່ອແບ່ງປັນທັດສະນະກັບບັນດາຜູ້ນຳຂອງອາຊຽນ, ທ່ານນາຍົກລັດຖະມົນຕີ ຫງວຽນຊວັນຝຸກ ຢືນຢັນວ່າ ຄວາມສາມາດສ້າງຕົນເອງໃຫ້ເຂັ້ມແຂງລວມໝູ່ນັ້ນ ຕ້ອງໄດ້ເພີ່ມພູນຄູນສ້າງ ແລະພັດທະນາໃນສາມເສົາຄ້ຳ ຊຶ່ງໃນນັ້ນການຮັກສາຄວາມສາມັກຄີ, ຄວາມເປັນເອກະພາບແລະບົດບາດເປັນໃຈກາງຂອງອາຊຽນ ມີຄວາມໝາຍຫຼັກແຫຼ່ງ. “ຖ້າຫາກ 10 ປະເທດສະມາຊິກສຸມໃສ່ເສີມຂະຫຍາຍກຳລັງແຮງພາຍໃນຂອງຕົນ ແລະພ້ອມກັນຮັກສາຄວາມສາມັກຄີ ຄວາມເປັນເອກະພາບຢ່າງໜັກແໜ້ນ, ອາຊຽນຈະມີກຳລັງແຮງລວມໝູ່ທີ່ເຂັ້ມແຂງ”, ທ່ານນາຍົກລັດຖະມົນຕີແບ່ງປັນວ່າ “ເມື່ອພວກເຮົາຄົ້ນຄິດຕາມທິດດຽວກັນ, ປະຕິບັດງານຕາມຈັງຫວະດຽວກັນ, ຈະບໍ່ມີຟອງແຮງລົມຈັດໃດ, ການກະທົບຈາກພາຍນອກໃດ ສາມາດເຮັດໃຫ້ອາຊຽນສັ່ນຄອນໄດ້, ຖານະບົດບາດສາກົນຂອງມັນຈະໄດ້ຮັບການຍົກສູງຂຶ້ນ”. ໃນໂຄງສ້າງຄວາມໝັ້ນຄົງແຫ່ງພາກພື້ນທີ່ພວມເປັນຮູບເປັນຮ່າງຂຶ້ນ, ປະຊາຄົມອາຊຽນທີ່ສາມັກຄີແລະຜູກພັນສະໜິດແໜ້ນນຳກັນ ຈະເສີມຂະຫຍາຍໄດ້ບົດບາດເປັນໃຈກາງໃນການຮ່ວມມືເພື່ອຜົນປະໂຫຍດຮ່ວມກັນ ພ້ອມກັນກັບບັນດາຄູ່ຮ່ວມມືໃນການກໍ່ສ້າງຄວາມເປັນລະບຽບຮຽບຮ້ອຍພາກພື້ນທີ່ອີງໃສ່ລະບຽບກົດໝາຍ, ແບ່ງປັນຄວາມຮັບຜິດຊອບໃນການແກ້ໄຂບັນດາບັນຫາທີ່ມີຄວາມສົນໃຈ ເພື່ອຜົນປະໂຫຍດຮ່ວມກັນ.
ທ່ານນາຍົກລັດຖະມົນຕີກໍໃຫ້ທັດສະນະວ່າ ການເສີມຂະຫຍາຍລັກສະນະປະດິດສ້າງຢ່າງມີປະສິດທິຜົນ ຈະເປັນໄມ້ງັດເພີ່ມທະວີກຳລັງແຮງແຫ່ງການສ້າງຕົນໃຫ້ເຂັ້ມແຂງຂອງອາຊຽນ, ໃນນັ້ນ, ຄວາມເຂັ້ມແຂງດ້ວຍຕົນເອງທາງດ້ານເສດຖະກິດແມ່ນສຳຄັນທີ່ສຸດ ສຳລັບບັນດາປະເທດທີ່ໄດ້ເປີດປະຕູກວ້າງຄືອາຊຽນ. ປະຊາຄົມອາຊຽນຕ້ອງເປັນຊາຍຄາອາຊຽນທີ່ໝັ້ນແກ່ນ ເພື່ອໃຫ້ປະຊາຊົນໄດ້ຮັບການປົກປ້ອງ ບໍ່ຖືກໄພຄຸກຄາມຈາກໄພພິບັດທຳມະຊາດ, ການປ່ຽນແປງສະພາບອາກາດ, ໂລຄາພະຍາດ... ຊີວິດການເປັນຢູ່ຂອງປະຊາຊົນຈະດີຂຶ້ນເມື່ອເຂົາໄດ້ຮັບຄວາມສະດວກໃນການສັນຈອນໄປມາລະຫວ່າງປະເທດ; ເພີ່ມໂອກາດຫາວຽກເຮັດງານທຳ, ສຶກສາຮ່ຳຮຽນ ແລະ ໄດ້ຮັບການຊ່ວຍເຫຼືອຢ່າງທັນການຈາກປະເທດຕ່າງໆທີ່ຢູ່ນອກພາກພື້ນ… ເນື່ອງໃນໂອກາດນີ້, ທ່ານນາຍົກລັດຖະມົນຕີໄດ້ແຈ້ງຂ່າວວ່າ ຫວຽດນາມແຕ່ງຕັ້ງ 3 ນະຄອນໃຫຍ່ຄື ຮ່າໂນ້ຍ, ນະຄອນໂຮ່ຈີມິນ ແລະ ດາໜັ້ງ ໃຫ້ເຂົ້າຮ່ວມໃນເຄືອຂ່າຍນະຄອນອັດສະລິຍະອາຊຽນ.
ຢູ່ຕາມລະບຽງຂອງກອງປະຊຸມ, ທ່ານນາຍົກລັດຖະມົນຕີ ຫງວຽນຊວັນຝຸກ ໄດ້ມີບັນດາການພົບປະແລກປ່ຽນສອງຝ່າຍກັບປະທານາທິບໍດີ ຟີລິບປິນ ໂຣດຣີໂກ ດູເຕີເຕ, ປະທານາທິບໍດີ ອິນໂດເນເຊຍ ໂຈໂກ ວີໂດໂດ, ປະທານາທິບໍດີມຽນມາ ວິນ ມິອີນ, ຜ່ານການພົບປະເຫຼົ່ານັ້ນ, ສອງຝ່າຍໄດ້ແລກປ່ຽນທິດທາງແລະມາດຕະການຕ່າງໆເພື່ອຊຸກຍູ້ການພົວພັນສອງຝ່າຍຍິ່ງກວ່າອີກ.
ອາດຈະເວົ້າໄດ້ວ່າ, ການຢ້ຽມຢາມປະເທດສິງກະໂປຢ່າງເປັນທາງການ ແລະ ການເຂົ້າຮ່ວມກອງປະຊຸມສຸດຍອດອາຊຽນຄັ້ງທີ່ 32 ຂອງທ່ານນາຍົກລັດຖະມົນຕີ ຫງວຽນຊວັນຝຸກ ໄດ້ປະກອບສ່ວນສ້າງແຮງກະຕູ້ນໃໝ່ໃຫ້ແກ່ການພົວພັນຮ່ວມມືຫວຽດນາມ-ສິງກະໂປ; ສະແດງໃຫ້ເຫັນເຖິງການສະໜັບສະໜູນຂອງຫວຽດນາມຕໍ່ສິງກະໂປໃນບົດບາດເປັນປະທານອາຊຽນ 2018, ຊຸກຍູ້ຄວາມສາມັກຄີ ເປັນເອກະພາບຂອງອາຊຽນຍິ່ງກວ່າອີກ ແລະການຮັກສາບົດບາດເປັນໃຈກາງຂອງອາຊຽນໃນໂຄງສ້າງພາກພື້ນທີ່ເປີດ ແລະໂປ່ງໃສ./.
ໂດຍ ຫງວຽນດຶກ